*Non confundir con **American Numismatic Society**.*

A **American Numismatic Association** -**ANA**- (en galego: "Asociación de Numismática dos Estados Unidos") é unha sociedade erudita e sen ánimo de lucro dos Estados Unidos dedicada ao estudo, á investigación e á difusión da numismática, desde as perspectivas educativa, histórica e científica. Foi fundada en Colorado Springs, en 1891 por George F. Heath e recibiu do Congreso dos Estados Unidos o recoñecemento oficial como entidade de ámbito nacional (*Federal Charter*) en 1912

A ANA ten máis de 25.000 membros que se acollen a diversos beneficios, como descontos, o acceso a seccións privadas do sitio web e a subscrición á revista *The Numismatist*, de periodicidade mensual. Na sede social en Colorado Springs atópanse as oficinas de administración, a biblioteca e o museo do diñeiro.

Á fronte da ANA está unha xunta directiva, auxiliada nas súas funcións por diversos comités asesores. Entre os seus programas é de salientar o dedicado á promoción da numismática entre a xuventude. Outra das súas actividades máis destacadas é a organización dunha convención, que se celebra anualmente desde 1891 (con algunha interrupción) ao longo de todo o territorio dos EEUU, e que en 1978 pasou a desdobrarase en dúas convencións anuais. Ademais, a ANA recoñece co premio Chester L. Krause Memorial os seus membros máis destacados, e mantén actualizado un "salón da fama".

Historia
--------

George F. Heattz, da pequena localidade de Monroe, en Míchigan, cultivaba o seu coñecemento da historia mundial a través da súa colección de moedas, mais na súa vila non era quen de acceder a determinados exemplares e quixo facer partícipes outros numismáticos das súas necesidades. Así as cousas, en 1888, imprimiu, publicou e distribuíu un folleto de catro páxinas que titulou *Numismatist* ("Numismático") , no que engadía unha listaxe coas moedas que precisaba e as repetidas das que dispuña para a súa venda ou o seu intercambio, e onde tamén comentaba diversos temas numismáticos.

Aquela publicación incipiente atopou moi bo acollemento entre outros coleccionistas dispersos e, á medida que medraba o número dos seus subscritores, ficaba patente a necesidade dunha organización que agrupase os coleccionistas a nivel nacional. O número de febreiro de 1891 propuña a cuestión "E se houbese unha asociación de numismática dos EEUU?", seguida dunha declaración de intencións: "non hai nada como a alianza dos intereses comúns para estimular o crecemento e o interese".

Os días 7 e 8 de outubro daquel mesmo ano, cinco homes —o propio Heath, William G. Jerrems, David Harlowe, J. A. Heckelman e John Brydon—, que representaban outros 26, xuntáronse en Chicago con outros 61 interesados na cuestión. O resultado daquela xuntanza foi a fundación da *American Numismatic Association*, que se constituía como a organización numismática sen ánimo de lucro que abranguía unha área máis grande en todo o mundo.

Desde os primeiros momentos, Heath propuxo a idea dunha convención numismática na que os membros da asociación puidesen establecer os seus contactos. A primeira destas convencións tivo lugar no mesmo 1891 e mantívose anualmente ata 1895; despois celebrouse en 1901 e en 1904, e a partir da convención de Columbus, en Ohio, de 1907, tomou consistencia o seu carácter anual.

Farran Zerbe, presidente da **ANA** de 1808 a 1810
O 16 de xuño de 1908 Heath morreu repentinamente e o que daquela era presidente da entidade, Farran Zerbe, asumiu o empeño de seguir editando *The Numismatist*, e de camiño lles comprou aos herdeiros de Heath a cabeceira, que era da súa propiedade. En 1911, o canadense de Montreal W. C. C. Wilson mercoulle ao novo propietario a titularidade de *The Numismatist* e púxoa ao dispor da ANA. Desde esa data a revista é propiedade da asociación e publícase con periodicidade mensual.

O 9 de maio de 1912, a ANA obtivo co Congreso o recoñecemento como asociación de ámbito nacional mediante a sinatura dun recoñecemento chamado *Federal Charter* por parte do presidente William H. Taft.

En 1962, o congreso aprobou unha emenda presentada polo congresista Wilbur Mills e o senador John L. McClellan, ambos de Arkansas, para facer permanente a consideración de asociación de ámbito nacional, que foi asinada o 10 de abril polo presidente John F. Kennedy.

O 29 de abril de 1961 estableceuse un fondo para a construción dun edificio que servise de sede central da *American Numismatic Association*, para o que se escolleron uns terreos en Colorado Springs. A inauguración das obras tivo lugar o 6 de setembro de 1966 e, logo de acadar uns fondos de 250.000 dólares para a construción, a sede da ANA inaugurouse o día 10 de xuño de 1967.

Actividades e servizos da ANA
-----------------------------

Dólar de 1804, no Museo do Diñeiro da **ANA**
A partir de entón, a sede de Colorado Springs converteuse no núcleo da actividade da asociación; desde alí diríxese a súa administración e alí prodúcese *The Numismatist*, con Barbara J. Gregory como editora e nutrido por colaboracións de moitos dos seus membros.

As instalacións albergan unha das bibliotecas numismáticas máis importantes do mundo, onde se lles prestan aos seus membros libros, obras videográficas e material educativo sen ningún custo engadido ao propio do seu envío a calquera parte dos EEUU.

Á parte das afiliacións individuais, a ANA conta entre os seus membros con outras entidades asociativas de carácter local, como é o caso do *Beberly Hills Coin Club* ou do *Chicago Coin Club*.

Outro dos servizos da asociación é o seu Museo do Diñeiro, que contén arredor de 250.000 obxectos que abranguen a historia de numismática desde o uso da premoeda ata o século XXI. A colección Harry W. Bass componse de moedas de ouro estadounidenses, probas e espécimes experimentais e papel moeda. O museo tamén ofrece exposicións temporais de historia do diñeiro, arte, arqueoloxía, economía monetaria e coleccionismo de moeda. Os membros da ANE poden estudar as pezas expostas no museo e, con cita previa, poden acceder a outros materiais para os seus propósitos investigadores.

Afiliación
----------

A ANA con máis de 25.000 membros, que poden ter unha afiliación por un, tres ou cinco anos, ou ben con carácter indefinido. O custo desta última modalidade é de entre 800 e 1.200 dólares, en función da idade, e dá dereito tamén á recepción da versión impresa de *The Numismatist* e ao acceso restrinxido á súa versión en liña.

Xunta directiva
---------------

Membros da xunta directiva da **ANA** en 1937
A xunta directiva da ANA componse de nove membros: o presidente, un vicepresidente e sete vogais, todos eles elixidos polos membros da asociación bianualmente, nos anos impares. Para seren elixidos membros da xunta directiva deben ter unha antigüidade mínima na asociación de tres anos, e o presidente e o vicepresidente deben ter exercido con anterioridade como vogais. O tempo máximo que se pode estar na xunta directiva é de 10 anos.

A composición da xunta directiva elixida en 2019 é a seguinte:

* Presidencia: Ralph Ross.
* Dirección executiva: Kim Kiick.
* Vicepresidencia: Joseph E. Boling.
* Historiador: Q. David Bowers.

L. W. Hoffecker, presidente da **ANA** de 1939 a 1941
### Listaxe de presidentes de ANA

Barry Stuppler, presidente da **ANA** de 2007 a 2009
A American Numismatic Association tivo máis de 60 presidentes desde a súa fundación en 1891. O seu primeiro presidente foi W. G. Jerrems, quen o ano seguinte foi sucedido polo fundador da entidade, George F. Heath. Estes son os seus nomes e os seus períodos de mandato:

* William G. Jerrems Jr. (1891-1892).
* George F. Heath (1892-1894).
* August G. Heaton (1894-1899).
* Joseph Hooper (1899-1902).
* Benjamin P. Wright (1902-1905).
* Albert R. Frey (1905-1908).
* Farran Zerbe (1908-1910).
* John M. Henderson (1910-1912).
* Judson P. Brenner (1912-1914).
* Frank G. Duffield (1914-1915).
* Henry O. Granberg (1915-1917).
* Carl Wurtzbach (1917-1919).
* Waldo C. Moore (1919-1921).
* Moritz Wormser (1921-1926).
* Harry H. Yawger (1926-1927).
* Charles Markus (1927-1930).
* George J. Bauer (1930-1932).
* Alden Scott Boyer (1932-1933).
* Nelson T. Thorson (1933-1935).
* T. James Clarke (1935-1937).
* J. Henri Ripstra (1937-1939).
* L. W. Hoffecker (1939-1941).
* J. Douglas Ferguson (1941-1943).
* Martin F. Kortjohn (1943-1945).
* V. Leon Belt (1945-1947).
* Loyd B. Gettys (1947-1949).
* M. Vernon Sheldon (1949-1951).
* Joseph Moss (1951-1953).
* J. Hewitt Judd (1953-1955).
* Leonel C. Panosh (1955-1957).
* Oscar H. Dodson (1957-1961).
* C.C. Tim Shroyer (1961-1963).
* Paul K. Anderson (1963-1965).
* Matt H. Rothert (1965-1967).
* Arthur Sipe (1967-1969).
* Herbert M. Bergen (1969-1971).
* John J. Pittman (1971-1973).
* Virginia Culver (1973-1975).
* Virgil Hancock (1975-1977).
* Grover C. Criswell, Jr. (1977-1979).
* George D. Hatie (1979-1981).
* Adna G. Wilde, Jr. (1981-1983).
* Q. David Bowers (1983-1985).
* Florence M. Schook (1985-1987).
* Stephen R. Taylor (1987-1989).
* Kenneth L. Hallenbeck, Jr. (1989-1991).
* Edward C. Rochette (1991-1993).
* David L. Ganz (1993-1995).
* Kenneth E. Bressett (1995-1997).
* Anthony Swiatek (1997-1999).
* H. Robert Campbell (1999-2001).
* John Wilson (2001-2003).
* Gary E. Lewisv (2003-2005).
* William Horton (2005-2007).
* Barry Stuppler (2007-2009).
* Clifford Mishler (2009-2011).
* Tom Hallenbeck (2011-2013).
* Walter Ostromecki (2013-2015).
* Jeff Garrett (2015-2017).
* Gary Adkins (2017- 2019).
* Steven Ellsworth (2019-2021).
* Ralf Ross (2021-)

Comités asesores
----------------

A ANA conta tamén con diversos comités asesores, algúns de carácter temporal —como o conformado para definir unha visión estratéxica da xunta en 2012 ou os constituídos para asesorar investigacións concretas— e outros permanentes, que son os seguintes:

* Lexislación e ética.
* Convencións e relacións comerciais.
* Exposicións e premios.
* Finanzas, orzamentos e auditorías.
* Biblioteca.
* Afiliación.
* Museo.
* Resolucións.
* Tecnoloxía.
* Xuventude e novos talentos numismáticos.

Programas para a xuventude
--------------------------

A ANA conta con diversos programas orientados á difusión da numismática entre os máis novos. En tres destes programas, os rapaces poden obter moedas como premio por completaren con éxito actividades relacionadas: un centrado nas primeiras moedas de cobre dos EEUU, outro sobre as moedas da Antigüidade e outro que se ocupa das moedas dun dólar. Outro dos programas premia os cativos con moedas para as súas coleccións a cambio de obter unhas boas cualificacións escolares. Desde 1968, a ANA outorga anualmente un premio ao numismático xuvenil máis destacado.

Eventos periódicos
------------------

O daquela presidente da **ANA**, T. James Clarke (centro), amosa a súa colección de moedas raras dos EEUU no transcurso da *World's Fair of Money* de Washington, en agosto de 1937.
### Seminario de Verán da ANA

O Seminario de Verán de ANA componse dunha serie de actividades de carácter académico dirixidas por expertos numismáticos, a maioría dunha semana de duración, que teñen lugar en Colorado Spring a mediados de cada verán (xeralmente na derradeira semana de xuño e na primeira de xullo). Os asistentes son de todas as idades e divídense entre coleccionistas, afeccionados e numismáticos profesionais, e hai programas educativos especiais para os máis cativos. Tanto a ANA como algunhas asociacións locais promoven bolsas para favorecer a asistencia a estes seminarios de verán.

### Convención anual da ANA

A ANA organiza tamén convencións anuais desde 1891; a partir de 1978 pasaron a desenvolverse dúas cada ano. A primeira destas convencións, que se celebra na primavera, coñécese como *National Money Show* ("Mostra Nacional do Diñeiro"), en tanto que no verán ten lugar a *World's Fair of Money* ("Feira Mundial do Diñeiro"). Nos anos 2011 e 2012 organizáronse, extraordinariamente, tres convencións, xa que en paralelo á Mostra de primavera se celebrou, neses anos, outra no outono.

Nestes eventos desenvólvese unha importante actividade de compra-venda de moedas e hai outras actividades, como exposicións, programas educativos, actividades infantís, poxas numismáticas e reunións e asembleas dalgunhas das organizacións afiliadas á ANA.


Lugares das convencións desde 1978| Ano | *National Money Show* | *World's Fair of Money* |
| --- | --- | --- |
| 2021 | Phoenix | Rosemont |
| 2020 | Atlanta | Pittsburgh |
| 2019 | Pittsburgh | Chicago e Rosemont |
| 2018 | Dallas | Filadelfia |
| 2017 | Orlando | Denver |
| 2016 | Dallas | Anaheim |
| 2015 | Portland | Chicago |
| 2014 | Atlanta | Chicago |
| 2013 | Nova Orleáns | Chicago |
| 2012 | Denver / Dallas | Filadelfia |
| 2011 | Sacramento / Pittsburgh | Chicago |
| 2010 | Fort Worth | Boston |
| 2009 | Portland | Os Ánxeles |
| 2008 | Phoenix | Baltimore |
| 2007 | Charlotte | Milwaukee |

| Ano | *National Money Show* | *World's Fair of Money* |
| --- | --- | --- |
| 2006 | Atlanta | Denver |
| 2005 | Kansas City | San Francisco |
| 2004 | Portland | Pittsburgh |
| 2003 | Charlotte | Baltimore |
| 2002 | Jacksonville | Nova York |
| 2001 | Salt Lake City | Atlanta |
| 2000 | Fort Lauderdale | Filadelfia |
| 1999 | Sacramento | Chicago |
| 1998 | Cincinnati | Portland |
| 1997 | Cleveland | Nova York |
| 1996 | Tucson | Denver |
| 1995 | Atlanta | Anaheim |
| 1994 | Nova Orleáns | Detroit |
| 1993 | Colorado Springs | Baltimore |
| 1992 | Dallas | Orlando |

| Ano | *National Money Show* | *World's Fair of Money* |
| --- | --- | --- |
| 1991 | Dallas | Chicago |
| 1990 | San Diego | Seattle |
| 1989 | Colorado Springs | Pittsburgh |
| 1988 | Little Rock | Cincinnati |
| 1987 | Charlotte | Atlanta |
| 1986 | Salt Lake City | Milwaukee |
| 1985 | San Antonio | Baltimore |
| 1984 | Colorado Springs | Detroit |
| 1983 | Tucson | San Diego |
| 1982 | Colorado Springs | Boston |
| 1981 | Honolulu | Nova Orleáns |
| 1980 | Albuquerque | Cincinnati |
| 1979 |  | St. Louis |
| 1978 | Colorado Springs | Houston |

Premios
-------

Estes son os premios outorgados anualmente pola *American Numismatic Society*:

* **Chester L. Krause Memorial** (coñecido ata 2021 como *Farran Zerbe Memorial*). O é o maior dos premios concedidos pola *American Numismatic Association,* e outórgase como recoñecemento aos membros con anos de servizo excepcional á asociación e á numismática. Os receptores deben ter sido galardoados previamente coa Medalla ao Mérito e co premio *Glenn Smedley Memorial*.
* **Medalla ao Mérito**. Recoñécense os anos de servizo á asociación e a promoción da afección pola numismática.
* **Glenn Smedley Memorial**. Creado na memoria do coleccionista Glenn B. Smedley, para recoñecer as persoas que máis esforzos teñan realizado en favor da ANA.
* **Outros premios**:
	+ Premio á traxectoria (*Lifetime Achievement Award*).
	+ Elvira Clain-Stefanelli Memorial.
	+ Numismático do Ano.
	+ Numismático Xuvenil do Ano.
	+ Premio da Arte Numismática pola Excelencia da Escultura Medallística.
	+ *Adna G. Wilde Jr. Memorial* aos Servizos Exemplares.
	+ *Lawrence J. Gentile, Sr. Memorial* ao Asesor Excelente.

Ademais, a ANA, en conxunto coa *American Numismatic Society* e o Gremio Literario Numismático (*Numismatic Literary Guild*) outorga o **Premio** **Burnett Anderson Memorial** (formalmente e en inglés: *Burnett Anderson Memorial Award for Excellence in Numismatic Writing*) concedido anualmente a un autor, xornalista ou investigador en recoñecemento das contribucións á numismática entendida como un hobby, feitas ao longo da súa carreira.

Por outra parte, no Salón da Fama (*Numismatic Hall of Fame*) da *American Numismatic Association* figuran personaxes tan relevantes da numismática estadounidense como Barclay Vincent Head, B. Max Mehl, Edward T. Newell, Farran Zerbe, Q. David Bowers, Eric P. Newman, Agnes Baldwin Brett, Margo Russell .

Notas
-----

1. 1 2 3 4 5 6 7 8 9  O'Donnell, J. (2014). "What is the American Numismatic Association?". En *Coin World*. 17 de novembro.
2. 1 2 3 4 5 6  "The American Numismatic Association". En *Coin Week*.
3. 1 2 3 4 5 6 7  "American Numismatic Association". *D-Lib Magazine*. Vol. 8. Nº 2. Febreiro de 2002.
4. ↑  "ANA Member Benefits". No sitio web da ANA.
5. 1 2 3 4 5 6 7 8 9 10 11 12 13 14 15 16 17 18 19  Bowers, Q. D. (1991). *The American Numismatic Association Centenial History*. 2 volumes. Bowers & Merena Galleries. Wolfeboro. ISBN 978-0943161297
6. 1 2 3 4 5 6 7 8 9 10  "ANA History. 125 Years of Collecting with the American Numismatic Association". No sitio web da ANA.
7. ↑  Sitio web do *Beberly Hills Coin Club Arquivado 23 de novembro de 2019 en Wayback Machine.*.
8. ↑  Sitio web do *Chicago Coin Club*.
9. ↑  Sitio web do *Museo do Diñeiro da ANA*.
10. ↑  "Money Museum". No sitio web da ANA.
11. ↑  "Dr. Ralph Ross Elected ANA President". En *Numismatic News*. 7 de xullo de 2021.
12. ↑  "ANA Board of Governors". No sitio web da ANA.
13. ↑  "ANA Presidents 1891 to the Present". No sitio web da ANA.
14. ↑  "ANA Committees". No sitio web da ANA.
15. ↑  "Young Numismatists (ages 5-17)". No sitio web da ANE.
16. ↑  "ANA SUmmer Seminar". No sitio eb da ANA.
17. 1 2  "Convention History. 1891 to Present". No sitio web da ANA.
18. 1 2  "ANA World's Fair of Money: The center of the collecting universe". En *Coin World*.
19. ↑  "ANA Service Awards". No sitio web da ANA.
20. ↑  "New Name for ANA Accolade". *American Numismatic Association*. 21 de setembro de 2021.
21. ↑  Jewett, L. (2021). "ANA’s highest honor to get a new name after 70 years". En *Coin World*. 24 de setembro.
22. ↑  "Peter van Alfen receives 2019 Burnett Anderson Memorial Award". *American Numismatic Society*.
23. ↑  "Numismatic Hall of Fame". *American Numismatic Association*.

Véxase tamén
------------

### Bibliografía

* Bowers, Q. D. (1991). *American Numismatic Association centennial history.* Bowers & Merena Galleries, Wolfeboro (NH). ISBN 9780943161303

### Outros artigos

* *The Numismatist*
* Lista de asociacións numismáticas
* Lista de museos numismáticos

### Ligazóns externas

* *Sitio web da American Numismatic Association*

* Portal:Estados Unidos de América

| * v
* c
* e
Asociacións relacionadas coa numismática |
| --- |
| Ámbito internacional | 
* Asociación Internacional de Numismáticos Profesionais
* Congreso Internacional de Numismática
* Consello Internacional de Numismática
* Federación Internacional da Medalla de Arte
* Sociedade de Historia Monetaria Internacional
* Unión Numismática Nórdica

 |
| Europa | 
* Asociación Numismática Española
* Asociación Numismática Finlandesa
* *British Numismatic Society*
* Comisión Numismática dos Estados da República Federal de Alemaña
* Federación Europea de Asociacións Numismáticas Profesionais
* Instituto Italiano de Numismática
* *Royal Numismatic Society*
* Sociedade Alemá da Medalla de Arte
* Sociedade Numismática de Berlín
* Sociedade de Estudos Numismáticos e Arqueolóxicos
* Sociedade Francesa de Numismática
* Sociedade Numismática Alemá
* Sociedade Numismática Austríaca
* Sociedade Numismática Finlandesa
* Sociedade Numismática Italiana
* Sociedade Numismática Polaca
* Sociedade Numismática Romanesa
* Sociedade Numismática Sueca
* Sociedade Portuguesa de Numismática
* Sociedade Real de Numismática de Bélxica
* Sociedade Suíza de Numismática
* *Societat Catalana d'Estudis Numismàtics*

 |
| América | 
* *American Numismatic Association*
* *American Numismatic Society*
* Real Asociación Numismática do Canadá
* Sociedade Canadense de Papel Moeda
* Sociedade de Arqueoloxía e de Numismática de Montreal
* Sociedade Numismática Brasileira

 |
| Asia, África e Oceanía | 
* Real Sociedade Numismática de Nova Zelandia
* Sociedade Numismática Chinesa
* Sociedade Numismática da India
* Sociedade Numismática de Israel

 |
| Véxase tamén | 
* Museos numismáticos
* Casas de moeda
* Coleccionismo de moedas

 |

|  |  |
| --- | --- |
| Control de autoridades | 
* Wd: Q4744601
* WorldCat
* VIAF: 157729460
* BMT: 180899
* GND: 1002164-4
* ISNI: 0000 0001 0531 7961
* LAC: 0020K2151
* LCCN: n50064533
* OL: OL810269A
* SELIBR: 276557

 |